Diari Oficial de la Generalitat Valenciana


Sumari del DOGV 5745, del 18-04-2008 (2008/4528)

ORDE de 14 de març de 2008 de la Conselleria de Cultura i Esport, per la qual s'aproven les bases i es convoquen els premis d'Assaig de la Generalitat.
-------------------------------------------------------------------------------------------------------------------------------------------------------

### Dades del document

Número de DOGV
:   5745

Data del DOGV
:   18-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/4528


Data del document
:   14-03-2008

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * llengua regional
    * premi cultural
    * projecte d'investigació
    * legislació
    * literatura

ORDE de 14 de març de 2008 de la Conselleria de Cultura i Esport, per la qual s'aproven les bases i es convoquen els premis d'Assaig de la Generalitat. [2008/4528]
La Generalitat, tal com estableix l'article 49 de l'Estatut d'Autonomia de la Comunitat Valenciana, té competències en matèria de cultura i investigació. Sobre aquesta base, resulta oportú fomentar l'estudi i el coneixement de la realitat històrica, geogràfica, cultural, econòmica i antropològica de la Comunitat Valenciana, base del dret d'autogovern i expressió de la seua identitat històrica, com estableix l'article 1.1 del nostre Estatut. En aquest sentit, és mereixedora d'un reconeixement institucional la labor dels qui fan de l'estudi de la fenomenologia de la nostra Comunitat, la seua dedicació vital i la seua orientació investigadora.
Per tot això, fent ús de les facultats que em confereix l'article 28 de la Llei de la Generalitat 5/1983, de 30 de desembre, del Consell,
ORDENE
Primer
Es convoca un concurs públic per a la concessió dels premis d'Assaig de la Generalitat per a l'any 2008, en les modalitats de castellà i valencià, i s'aproven les bases per què es regeix aquesta convocatòria i els models normalitzats de sol·licitud i de documentació necessària (annexos I, II, i III).
Segon
L'import global màxim destinat a aquestes ajudes serà de trenta mil (30.000 euros). Les ajudes es faran a càrrec de l'aplicació pressupostària 81.83.18.329.92, dins de la línia de subvenció T5556000, denominada «Premis Literaris de la Generalitat», del Pressupost de la Generalitat per a l'any 2008.
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquests premis.
Segona
La present ordre produirà efecte des del dia de la publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, s'hi podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen tot seguit:
a) El recurs de reposició haurà d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 14 de març de 2008
La consellera de Cultura i Esport,
TRINIDAD MARÍA MIRÓ MIRA
BASES DE LA CONVOCATÒRIA
Bases de la convocatòria per a l'adjudicació dels premis d'Assaig de la Generalitat per a 2008
Primera. Objecte de la convocatòria
a) Els Premis d'Assaig de la Generalitat es concediran en dues modalitats:
- Premi d'Assaig escrit en valencià.
- Premi d'Assaig escrit en castellà.
b) Els premis estan dotats amb la quantitat de quinze mil euros (15.000 euros) en la modalitat en valencià i altres quinze mil euros (15.000 euros) en la modalitat en castellà
c) Els premis poden ser declarats deserts en les dues modalitats o en una d'elles.
Segona. Condicions i finalitat
a) Els assajos, escrits en valencià o castellà, depenent de la modalitat a què s'opte, es presentaran en folis impresos a doble espai, per una sola cara, acompanyats de la seua còpia informàtica, amb una extensió lliure. Podran estar escrits per un o diversos autors.
b) En la modalitat de castellà, el tema haurà de versar sobre qualsevol aspecte relatiu a la Comunitat Valenciana, la seua geografia, antropologia, història, cultura, llengua, economia, literatura, institucions jurídiques pròpies o qualsevol matèria que afavorisca un coneixement més ampli de la Comunitat Valenciana com a realitat humana i política. En la modalitat de valencià, les obres presentades podran versar sobre qualsevol temàtica i hauran d'estar redactades segons la regulació lingüística i ortogràfica acceptada per l'Acadèmia Valenciana de la Llengua.
c) Les obres presentades tractaran un tema orgànicament estudiat, sistemàticament tractat, sense que puguen presentar-se meres recopilacions d'articles.
d) El jurat valorarà la qualitat literària de l'assaig a més del seu contingut científic.
e) Les obres presentades als premis hauran de ser inèdites, entenent a aquests efectes que el seu contingut no haja sigut publicat en almenys un 70%.
Tercera. Requisits dels beneficiaris
a) Podran optar a aquests premis d'Assaig totes les persones físiques, majors d'edat, de qualsevol nacionalitat, que no hagen obtingut el premi en l'anterior convocatòria.
b) No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.
c) No podran obtenir la condició de beneficiaris els sol·licitants que no es troben, a l'acabament del termini de presentació de la sol·licitud, al corrent de les obligacions tributàries i davant de la Seguretat Social.
Quarta. Incompatibilitat del premi
La concessió d'aquest premi és incompatible amb l'obtenció concurrent de subvencions, ajudes, ingressos o recursos per a la mateixa finalitat procedents d'unes altres administracions o ens públics o privats, nacionals, de la Unió Europea o dels organismes internacionals, i podrà donar lloc a la modificació de la resolució de concessió en els termes establits per a la concessió i regulats en la base sisena d'aquestes bases.
Cinquena. Règim normatiu d'aquestes ajudes
1. El procediment per a la concessió d'aquestes ajudes es tramitarà en règim de concurrència competitiva, tal com estableix l'article 22.1 de la Llei 38/2003, General de Subvencions.
2. S'aplicaran a aquestes ajudes les presents bases reguladores d'aquesta convocatòria; la Llei d'Hisenda Pública de la Generalitat Valenciana, (text refós aprovat pel Decret Legislatiu de 26 de juny de 1991, del Consell de la Generalitat Valenciana); la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
3. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Sisena. Termini de les sol·licituds i documentació que cal presentar
1. El termini de presentació de sol·licituds serà d'un mes comptat des de l'endemà de la publicació d'aquesta convocatòria en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. Les persones físiques podran presentar sol·licituds, formalitzades seguint el model inclòs en l'annex I de la present ordre, acompanyades dels originals o de fotocòpies compulsades dels documents següents:
a) Fotocòpia compulsada del DNI de l'autor o dels autors.
b) L'obra es presentarà en folis impresos a doble espai, per una sola cara, acompanyats de la seua còpia informàtica. La còpia informàtica ha d'estar en format pdf i ha de ser exactament igual que la versió en paper.
c) Acreditació que el sol·licitant de la subvenció es troba al corrent en el compliment de les obligacions tributàries i davant de la Seguretat Social.
La presentació de la sol·licitud per part del sol·licitant de la subvenció comportarà l'autorització a la conselleria de Cultura i Esport, perquè aquesta obtinga de forma directa, mitjançant certificats telemàtics, l'acreditació del compliment de les obligacions tributàries i davant de la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.
La Direcció General del Llibre, Arxius i Biblioteques es reserva el dret de fer un requeriment al sol·licitant si la informació obtinguda presenta alguna incidència.
No obstant això, el sol·licitant podrà denegar expressament el consentiment i haurà d'aportar llavors els certificats següents:
- Certificat positiu de l'Agència Estatal d'Administració Tributària, que acredite que el sol·licitant es troba al corrent de les seues obligacions.
- Certificat de la Tresoreria General de la Seguretat Social, que acredite que el sol·licitant es troba al corrent en el compliment de les seues obligacions amb la Seguretat Social.
- Certificat dels servicis territorials de la conselleria d'Economia, Hisenda i Ocupació, que acredite que el sol·licitant no té deutes de naturalesa tributària amb la Generalitat.
d) Declaració responsable firmada pels sol·licitants de no trobar-se sotmesos en les prohibicions establides en l'article 13 de la Llei 38/2003, de 17 de novembre, General de Subvencions, seguint el model inclòs en l'annex II.
3. La documentació indicada en l'apartat anterior s'adreçarà al Servici del Llibre i Biblioteques de la Direcció General del Llibre, Arxius i Biblioteques (monestir de Sant Miquel dels Reis, Av. Constitució, 284, 46478 - València), i es podrà presentar, compulsada com cal, quan siga fotocòpia en el Registre Auxiliar de la Biblioteca Valenciana (monestir de Sant Miquel dels Reis, Av. Constitució, 284, 46411 - València); en el registre de les direccions territorials de Cultura i Esport de Castelló, València o Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Les instàncies de sol·licitud es facilitaran als interessats en el Registre Auxiliar de la Biblioteca Valenciana, i en el registre de les direccions territorials de Cultura i Esport de Castelló, València o Alacant.
5. Si la sol·licitud no fóra presentada en el Registre Auxiliar de la Biblioteca Valenciana, es recomana remetre un fax a l'òrgan gestor de la convocatòria (Direcció General del Llibre, Arxius i Biblioteques, núm.: 549 626 735), amb indicació del número i de la data d'entrada en el registre i de l'òrgan on s'ha presentat la sol·licitud.
6. Si la sol·licitud no reuneix els requisits i documents que s'assenyalen en aquesta base, es requerirà l'interessat perquè, en el termini de deu dies, esmene la falta o adjunte els documents preceptius, amb indicació que, si així no ho fera, es considerarà que desisteix de la seua petició, després d'una resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
Setena. Procediment de concessió
a) L'òrgan competent per a la instrucció del procediment de concessió de la subvenció és l'Àrea de Coordinació del Llibre i Biblioteques, en els termes establits per la Llei 38/2003, General de Subvencions
b) El jurat estarà integrat pels membres següents:
- President: el cap de l'Àrea de Coordinació del Llibre i Biblioteques.
- Vicepresident: la cap del Servici del Llibre i Biblioteques
- Vocals: un mínim de tres i un màxim de set, nomenats per la consellera de Cultura i Esport entre persones de reconegut prestigi intel·lectual de la Comunitat Valenciana.
- Secretari: el cap del Servici de Patrimoni Bibliogràfic.
c) El jurat prendrà les seues decisions per majoria dels seus integrants, i desfarà l'empat, quan es produïsca, el vot de la Presidència. En tot cas, el funcionament del jurat s'ajustarà al règim previst en els articles 22 a 27 de la Llei 30/1992, de Règim Jurídic de les Administracions Públiques i del Procediment Administratiu Comú.
d) Així mateix, el jurat, en les seues deliberacions finals, podrà demanar assessorament d'experts en les matèries sobre les quals versen les obres.
e) El jurat elevarà la seua proposta de concessió a l'òrgan concedent a través de l'òrgan instructor, que formularà proposta de resolució a la directora general del Llibre, Arxius i Biblioteques, facultada en aquesta ordre per a resoldre la concessió del premi.
f) Si en el termini de sis mesos, comptats des que produïsca efectes la present ordre, no s'ha dictat i notificat la resolució corresponent, s'entendrà que la petició ha sigut desestimada.
g) La decisió del jurat es farà pública amb la publicació en el Diari Oficial de la Comunitat Valenciana de la resolució de la directora general del Llibre, Arxius i Biblioteques. L'acte de lliurament del premi s'efectuarà, amb la solemnitat adequada, en un acte que s'anunciarà oportunament.
h) És competència del jurat la interpretació i l'aplicació d'aquestes bases, i la resolució de les incidències que es deriven del seu contingut. Les decisions del jurat, tant pel que fa a la decisió dels premis, com a l'aplicació i la interpretació de les bases, són inapel·lables, i contra aquestes no hi cap recurs.
Huitena. Difusió
a) La Generalitat es reserva el dret de publicar les obres premiades, sempre que l'autor hi done la seua conformitat, de manera que la concessió dels premis implica, si és el cas, la cessió dels drets d'autor per a la primera edició, que es podria publicar dins de les col·leccions de la Biblioteca Valenciana. A aquest efecte, en el termini màxim de tres mesos comptats des del dia en què es faça públic la decisió del jurat, si la Generalitat optara per publicar les obres premiades, ho comunicarà a l'autor o als autors.
b) Els originals de les obres no premiades podran ser retirats pels autors en el termini màxim de sis mesos, comptats des de la data en què es faça pública la decisió del jurat. Si una vegada transcorregut el termini, els originals no són retirats pels autors o pels seus legals representants, seran destruïts.
c) La Generalitat no respondrà de cap manera de la pèrdua o de la desaparició dels originals presentats.
Novena. Acceptació bases
La presentació d'una obra a aquests premis implica per part del seu autor o autors l'acceptació total de les bases per què són regits.
Deu. Forma de pagament
a) El pagament s'efectuarà mitjançant una transferència bancària, i sempre que el beneficiari complisca els requisits exigits per la Llei 38/2003, de 17 de novembre, General de Subvencions, tal com s'exigeix en les presents bases.
b) Per tal de fer efectiu aquest pagament, la persona beneficiària haurà d'haver presentat, en el terme de 30 dies a partir de la recepció de la notificació de la resolució, un imprés d'altes de tercers per a pagaments de la Generalitat, emplenat com cal, seguint el model de l'annex III.
Onze. Obligacions del beneficiari
Són obligacions dels beneficiaris:
a) Acreditar davant de la conselleria de Cultura i Esport el compliment dels requisits i de les condicions que determinen la concessió de l'ajuda.
b) Aportar documentació que acredite que es troben al corrent de les seues obligacions tributàries -tant pel que fa als tributs autonòmics com estatals(i davant de la Seguretat Social.
c) Sotmetre's a les actuacions de control financer que corresponen a la Intervenció General, en relació amb les ajudes concedides.
d) Comunicar a la conselleria de Cultura i Esport l'obtenció de subvencions, ajudes, ingressos o recursos que financen la mateixa finalitat, procedents de qualssevol administracions o ens públics, tenint en compte el que preveu la base quarta d'aquesta convocatòria.
e) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
f) Reintegrar els fons percebuts en els casos previstos en els articles 36 i 37 de la Llei 38/2003, de 17 de novembre, General de Subvencions.
Dotze. Justificació
La justificació està acreditada per la concessió del premi en cadascuna de les dues modalitats i per la firma del beneficiari de la recepció del premi.
Tretze. Causes de reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003, de 17 de novembre, General de Subvencions.
Catorze. Infraccions i sancions administratives
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.